মৃদু হলেও সিঙ্গুরে কি আবার শিল্পের দাবি উঠতে শুরু করল! 
একসময় যাঁরা শিল্পের জন্য কৃষিজমি হাতছাড়া করতে চাননি, সেই ‘অনিচ্ছুক’দের একাংশ সোমবার জানালেন, জমি ফেরত পেলেও তাতে হয়তো আর চাষ করা সম্ভব নয়। তাই জমির যে অংশ কারখানার জন্য ব্যবহৃত হয়েছিল, সেখানে শিল্পই হোক। 
এদিন সিঙ্গুরে কারখানার গেটের বাইরে জড়ো হয়েছিলেন বেশ কয়েকজন ‘অনিচ্ছুক’ কৃষক। তাঁদেরই একজন অমিয় দাস। তিনি জানান, মমতা বন্দ্যোপাধ্যায়ের আদর্শে অনুপ্রাণিত হয়ে তৎকালীম বাম সরকারের জমি অধিগ্রহণের বিরুদ্ধে তিনি লড়াই করেছিলেন। কিন্তু ১০ বছর পরে সেই জমি ফিরিয়ে দেওয়া হলেও তাতে আর চাষ করা সম্ভব নয়। তাই শিল্পের জন্য ব্যবহৃত জমিতে শিল্পই করা উচিত বলে জানান অমিয়। তাঁর সুরেই গলা মিলিয়েছেন শঙ্কর মান্না, কমল দাসেরাও। 
অমিয়, শঙ্কর, কমলদের শিল্পের দাবিতে এই মৃদু আওয়াজের পাশাপাশি ‘অনিচ্ছুক’দের আরেক অংশ আবার অন্য দাবিও তুলছেন। গোপালনগর ঘোষপাড়ার বাসিন্দা সুশান্ত বাগুইয়ের দাবি, এখন তাঁদের ক্ষতিপূরণ বাবদ যে টাকা দেওয়া হবে, তা যেন সুদ-সহ দেওয়া হয়। তাঁর কথায়, ‘‘১০ বছরে বারবার আক্রান্ত হয়েছি। সংসার চালাতে পারিনি ঠিক করে। আমাদের যে টাকা দেওয়া হবে, তা যেন সুদ-সহ দেওয়া হয়। তা না হলে আমরা চেক নেব না।’’ সুশান্তের সুরেই আরেকজন ‘অনিচ্ছুক’ বলেন, ‘‘আমরা ১০ বছর ধরে চাষ করতে পারিনি। চাষ করতে পারলে তো আয় হতো। সরকার এখন সেটাই (সুদ-সহ টাকা) দিক।’’ ওই অংশের যুক্তি, যেহেতু ইচ্ছুক জমিদাতারা এতদিন জমি বিক্রির টাকা কাজে লাগাতে পেরেছেন, তাই তাঁদেরও (অনিচ্ছুকদের) সুদ পাওয়া উচিত। সিঙ্গুরের অন্দরে কানাঘুষো চলছে, এই দাবি নিয়ে মুখ্যমন্ত্রীর কাছেও দরবার করতে পারেন ‘অনিচ্ছুক’দের একাংশ। 
এদিন সিঙ্গুরে জমি ফিরিয়ে দেওয়ার প্রক্রিয়া খতিয়ে দেখতে গিয়েছিলেন রাজ্যের পুর ও নগরোন্নয়ন মন্ত্রী ফিরহাদ হাকিম (ববি)। তাঁর কাছে ‘অনিচ্ছুক’দের এই দাবি প্রসঙ্গে জানতে চাওয়া হলে তিনি বলেন, ‘‘বৃষ্টির জন্য জমি জরিপের কাজ ব্যাহত হচ্ছে। সুপ্রিম কোর্টের নির্দেশ মেনে কাজ চলছে। কে, কী বললেন, তা নিয়ে কিছু বলব না।’’ ওই জমিতে শিল্পের দাবি প্রসঙ্গে রাজ্যের মন্ত্রীর সুরেই সিঙ্গুরের বিধায়ক রবীন্দ্রনাথ ভট্টাচার্য বলেন, ‘‘আমি এ বিষয়ে কিছু বলব না।’’ 
ভূমি ও ভূমি সংস্কার দফতরের তরফে অধিগৃহীত অংশে কার কোথায় জমি রয়েছে, তা খতিয়ে দেখতে ক্যাম্প অফিসও খোলা হয়েছে। সেই প্রক্রিয়া মিটলেই চেক দেওয়ার কাজ শুরু করবে হুগলি জেলা প্রশাসন। তবে এদিন বেড়াবেড়ি মৌজাতে ক্যাম্প অফিস খোলা নিয়ে জটিলতা তৈরি হয়। যদিও পরে তা মিটে যায়। দুপুরের পর থেকে বেড়াবেড়ির পূর্ব পাড়ায় আইসিডিএস সেন্টারে আবার কাজ শুরু হয়। সিঙ্গুরে কারখানার গেটের সামনে বহিরাগতদের প্রবেশ রুখতে এদিন একটি ফ্লেক্স দেওয়া হয়েছে।